b'\n_START_ARTICLE_\nLimski kanal\n_START_PARAGRAPH_\nLimski kanal, tudi Limski zaliv ali Limski fjord, je okoli 9\xc2\xa0km dolg in povpre\xc4\x8dno 600 m \xc5\xa1irok zaliv na zahodni obali Istre med Pore\xc4\x8dem in Rovinjem. Limski kanal je pravzaprav potopljen del Limske doline, ki se nadaljuje v notranjost Istre kot kra\xc5\xa1ka dolina, v katero se ob\xc4\x8dasno izliva potok Lim. Na prehodu s kopnega v morje, kjer se zaliv zdru\xc5\xbei s cesto Koper-Pulj, ima Limski zaliv karakteristi\xc4\x8den izgled kanjona s stenami, visokimi okoli 100 m. Stene pa se po\xc4\x8dasi spu\xc5\xa1\xc4\x8dajo in imajo pri vhodu v zaliv vi\xc5\xa1ino okoli 20 m. Pora\xc5\xa1\xc4\x8dene so s sredozemskim grmi\xc4\x8devjem. Na koncu zaliva, ki je bogat z ribami, so tudi umetna vzgajali\xc5\xa1\xc4\x8da rib._NEWLINE_V antiki je bil zaliv limes (meja), od tod tudi ime, med pokrajino, ki je na eni strani pripadala mestu Pulj, na drugem strani pa mestu Pore\xc4\x8d. Gradina, ki se nahaja priti koncu zaliva je ilirska utrdba z nekropolo. Ostanki velike ilirske utrdbe so tudi pri cerkvi sv. Martina. Vzdol\xc5\xbe vse obale v zalivu se v stenah nahajajo \xc5\xa1tevilne jame, v katerih so bile odkrite najdbe iz neolitika.'